Naturalesa morto

Un naturalesa morto ta un komposishon artístiko di ophetonan sin moveshon òf inanimá, kapturá den un pintura, dibuho òf potrèt, kuidadosamente iluminá pa enfatisá detaye i atmósfera. Ora di pinta un naturalesa morto, e artista por enfoká riba komposishon, uso di koló i sutilesa di balornan tonal—e transishonnan sutil entre lus i skuridat.

E naturalesa morto hopi biaha ta wòrdu konsiderá komo un obra di estudio òf práktika den kua e pintor por refiná su abilidatnan tékniko. Karel van Mander a señalá ku naturalesa morto tabata materia di entrenamentu pa artistanan yòn i ku un pintor eksperensia en general ta laga e temanan aki atras pa dediká su mes na temanan mas kompleho.

## Historia
Tabata pinta naturalesa morto for di tempu romano, por ehèmpel riba muraya na Pompeii, kaminda nan a keda konserbá te dia djawe.

Rònt di aña 1630, Constantijn Huygens tabata e promé ku a usa e palabra *inanimatis* ora di deskribí e obranan di Jacques de Gheyn i Johannes Torrentius. E tabata kere ku niun hende no por a pinta kosnan trahá di glas, bleki, klei i heru mihó ku Torrentius. E palabra *stilleven* den hulandes pa "naturalesa morto" no a aparesé te rònt di 1650, ora el a wòrdu usá den un inventario di herensia.

E naturalesa morto flamenko i hulandes di siglo diesshete ta konosí pa nan ekspreshon, ekselente, di material: e representashon di e tekstura i superfisie di vários opheto. Den un obra, por ehèmpel, un pintor por reprodusí fielmente simultáneamente e briyo di un paña di satin, e struktura di grano di un pan, e fragilidat di un webu dòf, e gotanan di serena (òf douw) riba druif, e glas duru i e briyo di pèrla di un koklishi. Hopi biaha pintornan tabata re-usá nan ophetonan faborito den diferente komposishon. 

Den e género di naturalesa morto, areglonan floral tabata partikularmente popular, sigui pa areglonan di fruta, tambe comementu, areglonan di kushina, i den un grado ménos, desayuno. Esenanan di merkado i kushina a wòrdu pintá pa maestronan manera Pieter Aertsen, Joachim Beuckelaer i Frans Snyders. Naturalesa morto di yagmento i bestia di kunuku (òf salbahe) tabata asosiá prinsipalmente ku Jan Fijt, Jan Weenix i Dirk Valkenburg.

Sea ta trata di flor, fruta, bestia di kunuku, piská, para òf kosnan di balor manera plata, glas i porselana, e naturalesa morto a keda un género den kua abundansia tabata un tema esensial. Asta obra di klei simpel por ta parti den un forma artístiko di un komposishon.

Samuel van Hoogstraten a skirbi ekstensivamente tokante e naturalesa morto komo un género. Gerard de Lairesse a kritiká pintornan di naturalesa morto pa un supuesto pobresa intelektual i falta di profundidat den nan obra, pero na mes momento a rekonosé e popularidat enorme di e género.

## Simbolismo

Naturalesa morto por sirbi komo símbolo, manera un *memento mori*, e kombinashon di un Beibel i un karpachi humano. E obra, *Sinnepoppen* ("Figuranan Emblemátiko" òf "Emblemanan Moral") di Roemer Visscher di 1614 hopi biaha ta wòrdu usa komo un fuente di referensia den e interpretashon di naturalesa morto.

Naturalesa morta ta presta nan mes pa multiple interpretashon. Ta importante pa no buska djis un solo nifikashon den un naturalesa morto.